La Bibia piemontèisa/Testament Neuv/Maté/Maté 1


Maté

1

Ij grand ëd Gesù 

Registr dij grand ëd Gesù, ël Crist, dissendent ëd David e d’Abraham.  Abraham a l’é stàit ël pare d’Isach; Isach, ëd Giacòb; Giacòb, ëd Giuda e dij sò frej; Giuda a l’é stàit ël pare 'd Fares e Zara, nassù da Tamar; Fares a l’é stàit ël pare d’Esron; Esron, d’Aram; Aram d’Aminadab; Aminadab, ëd Nasson; Nasson, ëd Salmon; Salmon a l’é stàit ël pare ‘d Boas, nassù da Racab; Boas a l’é stàit ël pare d’Obed, nassù da Rut; Obed a l’é stàit ël pare d’Iesse;  Iesse a l’é stàit ël pare ‘d David, ël rè. David a l’é stàit ël pare ‘d Salomon, nassù da la fomna d’Urìa; Salomon a l’é stàit ël pare ‘d Roboam; Roboam, d’Abìa; Abìa, d’Asa; Asa, ‘d Giòsafat; Giòsafat, ëd Ioram; Ioram, d’Osia; Osia, d’Ioatam; Ioatam, d’Acas; Acas, d’Esechìa; Esechìa, 'd Manasse; 'd Manasse, d’Amon; Amon, ëd Giosìa; Giosìa a l’é stàit ël pare d’Jeconia e ‘d sò frej. An col temp-lì a l’é staje la deportassion a Babilònia. Apress ëd la deportassion a Babilònia, Jeconia a l’é stàit ël pare ‘d Salatiel; Salatiel, ëd Zorobabel;  Zorobabel, d’Abiud; Abiud, d’Eliachim; Eliachim, d’Asur; Asur, ëd Sadòch; Sadòch, d’Achim; Achim, d’Eliud; Eliud, d’Eleasar; Eleasar, ëd Matan; Matan ëd Giacòb; e Giacòb a l’é stàit ël pare ‘d Giusèp, lë spos ëd Maria, cola ch’a l’ha butà al mond Gesù, ch’a l’é ciamà ‘l Crist. A l’é parèj ch’a son quatòrdes le generassion ch’a van da Abraham fin-a a David; quatòrdes da David fin-a a la deportassion a Babilònia, e quatòrdes, da la deportassion a Babilònia fin-a al Crist.

La nassensa ‘d Gesù, ël Crist 

La nassensa ‘d Gesù, ël Crist, a l’é rivà 'n costa manera sì: Marìa, soa mare, a l’era stàita 'mpromëttùa a Giusèp e anans ch’andèisso a sté ansema, a l’é trovasse ch’a spetava ‘n cit për l’euvra dlë Spirit Sant. Giusèp, ch’a duvìa dventé sò marì, a l’ha pijà la decision ëd dësblé l’acòrd ëd mariagi an segret, përchè chiel a l’era n’òm giust e a vorìa nen dëscredite-la 'n pùblich.  Mentre ch’a pensava coma fé, n’àngel ëd Nosgnor a l'é manifestasse 'nt un seugn e a l’ha dije: “Giusèp, fieul ëd David, ch'it l'abie nen tëmma d’arsèive Marìa coma toa fomna an toa ca, përchè lòn ch’a l’é stàit concepì an chila, a l’é dlë Spirit Sant. Chila a butrà al mond un fieul e ti 't l’has da deje ‘l nòm Gesù, përchè chiel a l'é vnùit per salvè sò pòpol dai sò pëccà”.

"Tut sòn a l’é rivà për ch’ a sia fàit tut ant la manera che Nosgnor a l’ha nunsià për boca dël profeta:  “La vèrgin a concepirà, e 'n fieul a nasserà ch’a sarà ciamà l’Emanuel, ch’a veul dì: Nosgnor a l’é con nojàutri”. Cand che Giusèp a l’é dësvijasse da sò seugn, a l’ha fàit tut conforma lòn che l’àngel a l’avìa comandaje, an acetand Marìa coma soa fomna, ma a l’ha nen tocala, fin-a a tant ch’a fussa nassù sò fieul prim-génit; e a l’ha butaje ‘l nòm Gesù.

Nòte 

Bibia
Testament Neuv
Maté